Diari Oficial de la Generalitat Valenciana


Sumari del DOGV 6467, del 24-02-2011 (2011/2135)

RESOLUCIÓ de 21 de gener de 2011, del president de l'Agència Valenciana d'Avaluació i Prospectiva, per la qual s'establixen els criteris i el procediment per a la valoració dels mèrits individuals per a l'establiment de retribucions addicionals lligades a mèrits individuals docents, investigadors i de gestió del personal docent i investigador funcionari, regulat pel Decret 174/2002, de 15 d'octubre, del Govern Valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6467

Data del DOGV
:   24-02-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/2135


Data del document
:   21-01-2011

Organisme emissor
:   Agència Valenciana d'Avaluació i Prospectiva

Tipus de document
:   Resolució

Anàlisi jurídica

 Descriptors 

:   * legislació
    * universitat
    * qualificació del personal
    * personal docent
    * prima salarial

RESOLUCIÓ de 21 de gener de 2011, del president de l'Agència Valenciana d'Avaluació i Prospectiva, per la qual s'establixen els criteris i el procediment per a la valoració dels mèrits individuals per a l'establiment de retribucions addicionals lligades a mèrits individuals docents, investigadors i de gestió del personal docent i investigador funcionari, regulat pel Decret 174/2002, de 15 d'octubre, del Govern Valencià. [2011/2135]
La Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, per la qual es modifica la Llei Orgànica 6/2001, de 21 de diciembre, de Universitats (LOMLOU), en l'article 69.3 assenyala que: «les comunitats autònomes poden establir retribucions addicionals del personal docent i investigador lligades a mèrits individuals docents, investigadors i de gestió. Dins dels límits que per a este fi fixen les comunitats autònomes, el consell social, a proposta del consell de govern, podrà acordar l'assignació singular i individual dels dits complements retributius».
Estos complements retributius seran assignats prèvia valoració dels mèrits per part de l'Agència Nacional d'Avaluació de la Qualitat i Acreditació, o per l'òrgan d'avaluació extern que la llei de la comunitat autònoma determine.
El Decret 174/2002, de 15 d'octubre, del Govern Valencià, sobre règim i retribucions del personal docent contractat laboral de les universitats públiques valencianes i sobre retribucions addicionals del professorat universitari, en l'article 18, establix la possibilitat que les universitats públiques valencianes, en el marc de les seues disponibilitats pressupostàries i del límit del cost de personal autoritzat pel Govern Valencià, assignen retribucions addicionals al professorat en funció de mèrits de docència, investigació i de gestió, acreditats per la Comissió Valenciana d'Acreditació i Avaluació de la Qualitat, i regula els termes, condicions, requisits i quanties d'estes.
La Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva (AVAP), assenyala, en la disposició final primera, que «l'Agència se subrogarà en tots els béns, drets i obligacions que la Generalitat, en especial, a través de la Comissió Valenciana d'Acreditació i Avaluació de la Qualitat, tinga reconeguts per a l'exercici de les funcions que passen a ser exercides per l'Agència». En este mateix sentit, l'article 3 del Reglament de l'AVAP, aprovat per mitjà del Decret 6/2008, de 18 de gener, del Consell, establix que li correspon l'exercici de les funcions d'acreditació i avaluació de les institucions universitàries i del professorat i altres activitats afins i específicament «la prèvia valoració dels mèrits individuals docents, investigadors i de gestió del professorat, lligats a l'assignació singular i individual dels complements retributius addicionals que s'establisquen».
En virtut del que s'ha exposat i en exercici de les atribucions establides en l'article 7.2.f del Decret 6/2008, de 18 de gener, del Consell, pel qual s'aprova el reglament de l'AVAP.
Vista la proposta de resolució del director general de l'Agència Valenciana d'Avaluació i Prospectiva de data 17 de gener de 2011, per la qual es dicten les normes reguladores del procediment per a la prèvia valoració dels mèrits, per a l'establiment de retribucions addicionals lligades a mèrits individuals docents, investigadors i de gestió del personal docent i investigador funcionari, regulats pel Decret 174/2002, de 15 d'octubre, del Govern Valencià, i de conformitat amb esta, resolc:
Primer. Aprovar els criteris i el procediment per a la prèvia valoració dels mèrits, per a l'establiment de retribucions addicionals lligades a mèrits individuals docents, investigadors i de gestió del personal docent i investigador funcionari, regulats pel Decret 174/2002, de 15 d'octubre, del Govern Valencià, segons figura en els annexos de la present resolució.
Segon. Nomenar els professors doctors que es detallen en l'annex II membres dels comités d'avaluació per camps científics per a l'avaluació dels mèrits de mobilitat docent i investigadora del personal docent i investigador funcionari, de conformitat amb el que disposa l'article 24 del Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del president de l'AVAP, en el termini d'un mes comptador des de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptador des de l'endemà de ser publicada.
València, 21 gener de 2011.- El president de l'Agència Valenciana d'Avaluació i Prospectiva: Alejandro Font de Mora Turón.
ANNEX I
Criteris i procediment per a la valoració dels mèrits individuals per a l'establiment de les retribucions addicionals lligades a mèrits individuals, docents, investigadors i de gestió del personal docent i investigador funcionari de les universitats públiques competència de la Generalitat Valenciana
1. Objecte
La present resolució té com a objecte establir els criteris i el procediment que ha d'aplicar l'AVAP per a la valoració dels mèrits individuals per a l'establiment de les retribucions addicionals lligades a mèrits individuals, docents, investigadors i de gestió del personal docent i investigador funcionari de les universitats públiques competència de la Generalitat Valenciana.
2. Sol·licituds
A l'efecte d'organitzar el procés de valoració prèvia de mèrits individuals, i de conformitat amb l'article 20.4 del Decret 174/2002, de 15 d'octubre, del Govern Valencià, la proposta d'assignació del complement retributiu addicional del personal docent i investigador funcionari d'una universitat serà efectuada singularment i individualitzadament pel consell de govern d'esta.
La proposta del consell de govern, per a la motivació d'esta, haurà d'acompanyar-se de la documentació següent:
2.1. Acord del consell de govern de la universitat pel qual s'aprova remetre a l'AVAP la proposta d'assignació del complement retributiu addicional del seu personal docent i investigador funcionari.
2.2. Relació detallada i certificada per l'òrgan competent que assenyalen els estatuts de cada universitat, de manera individualitzada, dels mèrits docents, d'investigació o de gestió previstos en els distints components de les retribucions addicionals. Esta relació haurà de ser remesa pel consell de govern, prèvia conformitat dels interessats, a l'AVAP per a ser avaluada, abans de presentar-la davant del consell social. La certificació haurà d'estendre's als mèrits indicats en els articles 21, 22, 23, 24 i 25 del Decret 174/2002, de 15 d'octubre, del Govern Valencià (annex III).
2.3. Per a l'avaluació dels mèrits de mobilitat docent i investigadora, el consell de govern remetrà a l'AVAP tota la informació, degudament certificada (annex IV), que considere oportuna l'interessat per a justificar-la, i en concret:
2.3.1. Certificat de la realització de l'estada emés per la persona representant legal del centre de destí en què consten les dates d'inici i finalització de l'estada.
2.3.2. Documentació justificativa sobre l'objecte de les estades (Resolució de concessió de l'ajuda, conveni de col·laboració, etc.).
2.4. Tota la documentació assenyalada en els apartats anteriors així mateix haurà de remetre's a l'AVAP en suport electrònic (disc compacte -CD-, memòria USB, etc.) en el format que facilitaran a cada universitat els servicis tècnics de l'Agència.
3. Terminis de presentació
3.1. Les propostes d'assignació del complement retributiu addicional del personal docent i investigador funcionari d'una universitat es podran presentar fins al 31 de juliol de l'any en què se sol·liciten.
4. Tramitació del procediment
4.1. Recepció de les propostes d'assignació del complement retributiu addicional del personal docent i investigador funcionari i esmena.
Quan les propostes d'assignació del complement retributiu addicional del personal docent i investigador funcionari d'una universitat presentades en termini no reunisquen els requisits exigits o s'haja omés la presentació dels documents necessaris per a la tramitació del procediment tal com s'establix en el punt 2 de la present resolució, es requerirà a la universitat que en el termini de deu dies hàbils comptats a partir de l'endemà de la recepció del requeriment esmene la falta aportant els documents preceptius, tot això de conformitat amb el que preveu l'article 71.1 de la Llei 30/1992.
4.2. En cas que la universitat no esmene la dita falta en el termini assenyalat, es considerarà que ha desistit de la seua petició, prèvia resolució dictada en els termes que preveu l'article 42 de la Llei 30/1992.
5. Avaluació de l'expedient
5.1. Una vegada comprovat que la proposta ha sigut presentada en termini i que la documentació aportada reunix tots els requisits exigits, l'expedient serà remés al comité d'avaluació nomenat a este efecte pel president de l'AVAP entre experts independents, amb més de dos trams d'investigació reconeguts i que no tinguen vinculació com a personal docent amb cap de les universitats públiques de la Comunitat Valenciana.
5.2. El comité d'avaluació realitzarà l'avaluació individual dels mèrits aportats, de conformitat amb allò que s'establix en articles 21, 22, 23, 24 i 25 del Decret 174/2002, de 15 d'octubre, del Govern Valencià, certificats per les universitats.
6. Criteris de valoració del component per mèrits de mobilitat docent i investigadora
6.1. En el cas dels mèrits indicats en l'article 24 (component per mèrits de mobilitat docent i investigadora), correspon a l'AVAP determinar el nivell de qualitat de l'estada. En l'avaluació del nivell de qualitat de l'estada o conjunt d'estades es valoraran en funció de la duració d'estes:
- Les estades per invitació o finançades pels centres en què es realitzen o aquelles que es realitzen com a conseqüència de la participació en projectes d'investigació de caràcter internacional o nacional subvencionats en convocatòries públiques o finançats per empreses i/o administracions.
- Les estades per al desenrotllament de projectes d'innovació educativa, establiment de xarxes temàtiques i, en general, que contribuïsquen a la construcció de l'espai europeu i/o internacional d'educació superior.
- Altres estades docents i/o investigadores.
6.2. Es valoraran favorablement, en tot cas, els mèrits corresponents al dit component quan el temps de l'estada o de la suma d'estades siga igual o superior als 180 dies. Per a la seua valoració hauran d'estar acreditats els temps d'estada en altres universitats o centres d'investigació, nacionals o estrangers, de duració igual o superior a 15 dies, en els termes establits en l'art 24 del Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.
6.3. Als efectes de classificació dels dits mèrits en una de les categories establides en el Decret 174/2002, de 15 d'octubre, del Govern Valencià, es consideraran del grup A l'estada o suma d'estades que arriben a una puntuació mínima de 12 punts; del grup B aquelles que arriben a una puntuació mínima de 9 punts, i del grup C les que queden per davall dels 9 punts, segons els següents criteris de valoració:
6.3.1. Estades oficials com a professors en sabàtic, visitants, convenis interuniversitaris, etc., per contracte, comissió de servici a càrrec de la universitat o centre on es realitza l'estada, invitació per iniciativa d'esta o supòsits semblants (amb docència en ensenyances reglades o participació en projectes d'investigació propis dels dits centres o en cooperació amb altres), i també estades oficials derivades de la concessió de beques, ajudes per a estades i mobilitat docent i investigadora per part d'universitats, organismes oficials o altres entitats. Per cada 15 dies d'estada en centres nacionals s'atorgarà una puntuació de 0,75 punts, i per cada 15 dies d'estada en centres estrangers s'atorgarà 1 punt.
6.3.2. Estades relacionades amb la gestió o participació en programes de cooperació o intercanvi amb fins docents o investigadors. Per cada 15 dies d'estada en centres nacionals s'atorgarà una puntuació de 0,25 punts, i per cada 15 dies d'estada en centres estrangers s'atorgaran 0,50 punts.
6.3.3. Un altre tipus d'estades valorables segons el parer de l'AVAP relacionades amb activitats docents i/o investigadores. Per cada 15 dies d'estada en centres nacionals s'atorgarà una puntuació de 0,125 punts, i per cada 15 dies d'estada en centres estrangers s'atorgaran 0,25 punts.
Per a la classificació dels mèrits en la categoria del grup A establida en el Decret 174/2002, de 15 d'octubre, del Govern Valencià, serà imprescindible tindre un mínim de tres punts valorats amb els criteris classificats en l'apartat 1, dins del mínim de 12 anteriorment assenyalat.
7. Resolució
7.1. El director general de l'AVAP resoldrà sobre les sol·licituds d'avaluació presentades en exercici de les atribucions establides per l'article 9.2.j del Decret 6/2008, de 18 de gener, del Consell, pel qual s'aprova el Reglament de l'Agència Valenciana d'Avaluació i Prospectiva.
7.2. La resolució indicarà el caràcter positiu o negatiu de l'avaluació dels mèrits aportats per a l'establiment de les corresponents retribucions addicionals. L'avaluació dels mèrits es realitzarà a partir de les dades subministrades per les universitats, i l'AVAP es reservarà el dret de realitzar totes les comprovacions que considere oportunes.
7.3. El termini màxim per a resoldre serà de sis mesos a partir de la data de finalització del termini de presentació de sol·licituds. Transcorregut el dit termini sense que haja recaigut una resolució, es considerarà estimada la sol·licitud d'avaluació positiva dels mèrits proposats, en els termes que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El còmput d'este termini s'interromprà durant el termini requerit per a l'esmena i millora de la sol·licitud.
7.4. Al terme del procés d'avaluació, es procedirà a notificar, al consell de govern de la universitat que proposa l'assignació del complement retributiu addicional, la resolució adoptada, de conformitat amb el que preveu l'article 59 de la Llei 30/1992.
7.5. Contra les resolucions dictades en el present procediment es podrà interposar un recurs d'alçada davant de la comissió executiva de l'AVAP, en el termini d'un mes des de la notificació de la resolució, d'acord amb el que establix l'article 114 i següents de la Llei 30/1992.
ANNEX II
Camp Ciències Experimentals
Jesús Rodríguez Pérez
Camp Ensenyances Tècniques
Santiago Celma Pueyo
Camp Ciències de la Salut
Plácido Navas Lloret
Camp Ciències Socials i Jurídiques
José Antonio García-Cruces González
Camp Humanitats
Inmaculada Caravaca Barroso